paragraph_text: Kralj je posjede koje je oduzeo Lovri Bánffyju Gorjanskom i Ivanu Kishorvátu od Hlapčića u istoj ispravi darovao erdeljskom biskupu Ladislavu i njegovoj braći Petru i Matiji Gerebu od Wingártha, kao i tamiškom županu Pavlu Kinizsiju. Ova darovanja isti kralj je ubrzo, nakon 4 mjeseca, a u skladu s odrednicama u međuvremenu sklopljenog mira s Maksimilijanom Habsburgovcem, morao opozvati. Gerébi, međutim, nisu htjeli priznati novonastalu situaciju pa su poveli opsežnu oružanu akciju u Vukovskoj županiji u cilju zauzimanja posjeda Lovre Bánffyja i Ivana Kishorváta. To im je i uspjelo, a posjede su Bánffy i Kishorvát vratili tek nakon smrti posljednjeg Gereba 1503. godine.